b"\n_START_ARTICLE_\nConferin\xc8\x9ba antibol\xc8\x99evic\xc4\x83 de la Ia\xc8\x99i\n_START_PARAGRAPH_\nConferin\xc8\x9ba antibol\xc8\x99evic\xc4\x83 de la Ia\xc8\x99i a fost o adunare a unor personalit\xc4\x83\xc8\x9bi politice anti-bol\xc8\x99evice, organizat\xc4\x83 \xc3\xaen perioada 16 noiembrie - 6 decembrie 1918 mai \xc3\xaent\xc3\xa2i la Ia\xc8\x99i (capitala temporar\xc4\x83 a Rom\xc3\xa2niei) \xc8\x99i ulterior la Odessa. Obiectivul conferin\xc8\x9bei, organizat\xc4\x83 de Emile Henno de la consulatul francez din Kiev, a fost de a coordona mi\xc8\x99c\xc4\x83rile anti-bol\xc8\x99evice din sudul Rusiei cu scopul de a facilita rela\xc8\x9biile cu for\xc8\x9bele aliate din Balcani._NEWLINE_Din partea Alia\xc8\x9bilor, singurul oficial care care s-a f\xc4\x83cut remarcat a fost acest Emile Henno, fost militar francez \xc8\x99i foarte posibil agent militar cu acoperire diplomatic\xc4\x83. De cealalt\xc4\x83 parte, ini\xc8\x9biatorii conferin\xc8\x9bei au apar\xc8\x9binut unui grup format din fo\xc8\x99ti oficiali ru\xc8\x99i din Rom\xc3\xa2nia, anume fostul ambasador S. A. Poklevskii - Kozel, fostul pre\xc8\x99edinte al filialei locale a Crucii Ro\xc8\x99ii Ruse \xe2\x80\x93 colonelul N. S. Il'in, fostul consul din Ia\xc8\x99i \xe2\x80\x93 Savinov \xc8\x99i fostul comandant al frontului din Rom\xc3\xa2nia \xe2\x80\x93 generalul D.G. Scerbacev._NEWLINE_S-au conturat trei puncte de vedere \xc3\xaen privin\xc8\x9ba adopt\xc4\x83rii unei conduceri: dou\xc4\x83 minoritare - reprezentate de ideea unui directorat civil, respectiv de cea a monarhiei \xc8\x99i unul majoritar - reprezentat de ideea unei dictaturi militare. Cei 21 de delega\xc8\x9bi nu au putut s\xc4\x83 ajung\xc4\x83 la un punct de vedere comun, \xc3\xaen ciuda necesit\xc4\x83\xc8\x9bii de a se prezenta uni\xc8\x9bi \xc3\xaen fa\xc8\x9ba alia\xc8\x9bilor \xc3\xaenainte de a solicita un ajutor. Nici un candidat la postul de viitor conduc\xc4\x83tor al Rusiei nu a reu\xc8\x99it s\xc4\x83 acumuleze cel pu\xc8\x9bin jum\xc4\x83tate din num\xc4\x83rul de voturi. Dintre cei propu\xc8\x99i, Generalul Denikin \xe2\x80\x93 care a ob\xc8\x9bin\xc3\xa2nd sprijinul a nou\xc4\x83 delega\xc8\x9bi din cei 21 prezen\xc8\x9bi, s-a remarcat ca av\xc3\xa2nd cel mare num\xc4\x83r de voturi._NEWLINE_Conferin\xc8\x9ba nu a f\xc4\x83cut nimic pentru a putea promova o \xc3\xaen\xc8\x9belegere, iar comunicatul final nici m\xc4\x83car nu a fost transmis de c\xc4\x83tre reprezentan\xc8\x9bii puterilor aliate guvernelor proprii. Cu toate acestea, lucr\xc4\x83rile conferin\xc8\x9bei au eviden\xc8\x9biat dou\xc4\x83 aspecte de baz\xc4\x83: oportunitatea interven\xc8\x9biei aliate \xc3\xaen r\xc4\x83zboiul civil \xc8\x99i indivizibilitatea Rusiei."